Babelscape/SREDFM huggingface dataset:
Πιέρο ντι Κόζιμο

Ο Πιέρο ντι Κόζιμο (ιταλικά: "Piero di Cosimo", 2 Ιανουαρίου 1462 – 12 Απριλίου 1522), γνωστός επίσης και ως Πιέρο ντι Λορέντσο ("Piero di Lorenzo") ήταν Φλωρεντινός ζωγράφος της ιταλικής Αναγέννησης.

Είναι διάσημος για τις μυθολογικές και αλληγορικές αναπαραστάσεις που ζωγράφισε στα έργα του κατά τα τέλη της εποχής του "Quattrocento". Λέγεται ότι εγκατέλειψε αυτή τη θεματολογία και επέστρεψε στα θρησκευτικά θέματα υπό την επίδραση του Σαβοναρόλα, του ιεροκήρυκα που άσκησε εκπληκτική επιρροή στη Φλωρεντία κατά τη δεκαετία του 1490, ο οποίος επηρέασε με όμοιο τρόπο και τον Σάντρο Μποττιτσέλλι. Το ύφος της ύστερης Αναγέννησης που εμφανίστηκε με τον νέο αιώνα είχε μικρή επίδραση στον Πιέρο, καθώς διατήρησε τον απόλυτο ρεαλισμό των μορφών του, τις οποίες συνδυάζει με μια συχνά ιδιόρρυθμη μεταχείριση των θεμάτων του, ώστε να επιτύχει την ξεχωριστή έκφραση στα έργα του. Ο Τζόρτζιο Βαζάρι αναφέρει πολλές ιστορίες σχετικά με την εκκεντρικότητά του ενώ τα μυθολογικά του θέματα ασκούν μια προσωπική και ιδιόμορφη γοητεία. 

Ο Πιέρο ντι Κόζιμο εκπαιδεύτηκε από τον Κόζιμο Ροσσέλλι, του οποίου τη θυγατέρα νυμφεύτηκε και τον βοήθησε στις τοιχογραφίες της Καπέλα Σιξτίνα. Επηρεάστηκε, επίσης, από την πρώιμη φλαμανδική ζωγραφική και τα "φορτωμένα" τοπία κυριαρχούν σε πολλά έργα του, συχνά δάση ιδωμένα από κοντά. Μερικά από τα πιο εντυπωσιακά κοσμικά έργα του έχουν τη διάταξη τοπίου (landscape format) που χρησιμοποιούνταν για πίνακες που ενσωματώνονταν σε γαμήλια μπαούλα (cassone) ή αναρτώνταν πίσω από αυτά (ονομάζονταν spalliera). Ήταν επίσης διάσημος στην εποχή του για τη σχεδίαση των πρόσκαιρων διακοσμήσεων που χρησιμοποιούνταν για τους εορτασμούς του καρναβαλιού ή άλλων εκδηλώσεων.
Τζόε Γκραντ

Ο Τζόε Γκραντ (αγγλικά: "Joe Grant", 15 Μαΐου 1908 - 6 Μαΐου 2005) ήταν Αμερικανός καλλιτέχνης και σεναριογράφος της Disney. Γεννημένος στη Νέα Υόρκη ξεκίνησε την καριέρα του στην εταιρεία το 1933, αρχικά ως σχεδιαστής χαρακτήρων. Ένα από τα πιο γνωστά του σχέδια είναι η Κακιά Μάγισσα στο "Χιονάτη και οι επτά νάνοι". Ενώ κατά τη διάρκεια του Δευτέρου Παγκοσμίου Πολέμου, συνέχισε να εργάζεται, μάλιστα έγραψε μαζί με τον Ντικ Χούμερ το σενάριο της μικρής ιστορίας "Der Fuehrer's Face", το οποίο κέρδισε και Όσκαρ. Κατόπιν, το 1949 έφυγε από την εταιρεία και άνοιξε επιχείρηση κεραμικών, όπως το 1989 επέστρεψε στην εταιρεία και άρχισε να εργάζεται για την ταινία "Η Πεντάμορφη και το Τέρας". Στα επόμενα χρόνια που παρέμεινε στην εταιρεία εργάστηκε σε μεγάλες της επιτυχίες όπως το "Ο βασιλιάς των λιονταριών", το "Αλαντίν", το "Ποκαχόντας", το "Μουλάν" κ.ά. Ο Γκραντ πέθανε σε ηλικία 96 ετών από ανακοπή καρδιάς. Η Disney τον συμπεριέλαβε στη Disney Legend λίστα της, το 1992.
Γκλόρια Γκράχαμ

Η Γκλόρια Γκράχαμ (αγγλ.: "Gloria Grahame", 28 Νοεμβρίου 1923 - 5 Οκτωβρίου 1981) ήταν Αμερικανίδα ηθοποιός του θεάτρου, της τηλεόρασης και του κινηματογράφου βραβευμένη με Όσκαρ Β΄ Γυναικείου Ρόλου για την ταινία "Η Ωραία και το Κτήνος (The Bad and the Beautiful, 1952)". Η Γκράχαμ ξεκίνησε την καριέρα της στο θέατρο και το 1944 έκανε την πρώτη της ταινία για την Metro-Goldwyn-Mayer. Παρά την επιτυχημένη της εμφάνιση στην ταινία του Φρανκ Κάπρα "Μια Υπέροχη Ζωή (It's a Wonderful Life)" το 1946 τα στελέχη της Metro-Goldwyn-Mayer δεν πίστευαν ότι είχε τη δυνατότητα να κάνει επιτυχία και πούλησαν το συμβόλαιό της στην RKO Pictures. Από εκεί κι ύστερα η Γκράχαμ συμμετείχε ως επί το πλείστον σε Φιλμ νουάρ και έλαβε την πρώτη της υποψηφιότητα για Όσκαρ Β΄ Γυναικείου Ρόλου για την ερμηνεία της στην ταινία του Έντουαρντ Ντμίτρικ "Διασταυρούμενα πυρά (Crossfire)", βραβείο το οποίο κέρδισε τελικά 5 χρόνια αργότερα. Έγινε αστέρι πρώτου μεγέθους με τις ερμηνείες της στις ταινίες: "Διψασμένος για ηδονή (In a Lonely Place, 1950)", "Το Όγδοο Θαύμα (The Greatest Show on Earth, 1952)", "Πύρινος Εφιάλτης (Sudden Fear, 1952)", "Το ανθρώπινο κτήνος (Human Desire)", "Η μεγάλη κάψα (The Big Heat, 1953)" και "Οκλαχόμα (Oklahoma, 1955)", αλλά η καριέρα της άρχισε έπειτα να φθίνει. 

Επέστρεψε στο σανίδι, αλλά συνέχισε να εμφανίζεται σε κινηματογράφο και τηλεόραση κυρίως σε δευτερεύοντες ρόλους. Το 1974 της διεγνώσθη καρκίνος του μαστού, αλλά σε λιγότερο από χρόνο και με την κατάλληλη θεραπεία έγινε καλά κι επέστρεψε στο θέατρο. Έξι χρόνια αργότερα όμως ο καρκίνος υποτροπίασε, αλλά η ίδια αρνήθηκε να υποβληθή σε θεραπεία και να δεχτεί τη διάγνωση. Επέλεξε να συνεχίζει να δουλεύει και ταξίδεψε μέχρι την Αγγλία για να εμφανιστεί σε ένα θεατρικό. Η υγεία της χειροτέρεψε ραγδιαία. Υπέστη περιτονίτιδα αφού υποβλήθη σε θεραπεία που είχε ως σκοπό να της αφαιρέσει υγρό από την κοιλιακή χώρα τον Σεπτέμβριο του 1981. Τον Οκτώβριο του 1981 επέστρεψε στην Νέα Υόρκη όπου κι απεβίωσε. Υπήρξε παντρεμένη τέσσερις φορές κι απέκτησε τέσσερα παιδιά. Δεύτερός της σύζυγος ήταν ο σκηνοθέτης Νίκολας Ρέι με τον οποίο υπήρξε παντρεμένη από το 1948 ως και το 1952 .

Για την προσφορά της στην 7η τέχνη η Γκράχαμ έχει το δικό της αστέρι στη Λεωφόρο της Δόξας του Χόλιγουντ.
Ουίνστον Χίμπλερ

Ο Ουίνστον Χίμπλερ (αγγλικά: "Winston Hibler", 8 Οκτωβρίου 1910 - 8 Αυγούστου 1976) ήταν Αμερικανός σεναριογράφος, παραγωγός ταινιών και αφηγητής, του οποίου η καριέρα είναι συνδεδεμένη με την εταιρεία The Walt Disney Company. Μερικά από τα πιο γνωστά σενάρια στα οποία εργάστηκε ήταν των ταινιών: "Σταχτοπούτα", "Η Αλίκη στη Χώρα των Θαυμάτων", "Η Ωραία Κοιμωμένη" κ.ά. Επίσης, το 1955 έκανε την πρώτη του και τελευταία σκηνοθετική απόπειρα, με το μικρού μήκους ντοκιμαντέρ "Men Against the Arctic", το οποία μάλιστα κέρδισε και Όσκαρ Καλύτερου Ντοκιμαντέρ Μικρού Μήκους. Το 1956 το έργο αυτό βραβεύθηκε και από το Διεθνές Φεστιβάλ Κινηματογράφου Βερολίνου. Ο Χίμπλερ, επίσης, συμπεριλήφθηκε το 1992, στη λίστα της Disney, Disey Legends.
Σούπα Έζο-γκελίν

Η Σούπα Έζο-γκελίν ή σούπα Έζο γκελίν "(Ezogelin soup" ή "Ezo gelin soup)" (Τουρκικά: "Ezogelin çorbası", "η σούπα της Έζο της νύφης") είναι μια κοινή σούπα στην Τουρκική κουζίνα. Τα κύρια συστατικά της είναι κόκκινες φακές, ρύζι και πλιγούρι. Η προέλευση της σούπας, αποδίδεται στην Έζο τη νύφη από το Γκαζιαντέπ.

Τα συστατικά της είναι: κόκκινες φακές, ρύζι, πλιγούρι, ελαιόλαδο, βούτυρο, κρεμμύδι, σκόρδο, τομάτα, πελτές, πάπρικα, τσίλι, ξηρή μέντα, μαύρο πιπέρι και αλάτι· σερβίρεται συνήθως, με σφήνες λεμονιού, προκειμένου να συμπιεστούν αναλόγως.
Αδείμαντος του Κολλυτού

Ο Αδείμαντος του Κολλυτού (432 π.Χ. – 382 π.Χ.) ήταν αρχαίος Έλληνας, γιος του Αρίστωνος του Αθηναίου, γνωστότερος ως ο μεγαλύτερος αδερφός του Πλάτωνα. Παίζει σημαντικό ρόλο στην "Πολιτεία" του Πλάτωνα, και αναφέρεται στο έργο "Απολογία Σωκράτους" του Πλάτωνα και στους "διαλόγους" του Παρμενίδη.
Στην "Πολιτεία", ο Αδείμαντος χαρακτηρίζεται από την ανησυχία του για την εκπαίδευση, πράγμα το οποίο είναι προφανές από τη στιγμή που ο ίδιος εμπλέκεται στη συζήτηση. Επίσης, ανησυχεί για την ευτυχία των ανθρώπων στην ιδανική πόλη. Αναρωτιέται αν θα μπορούσαν να ζήσουν μία ευτυχή ζωή με μικρή ή καθόλου περιουσία. Συνεπώς, ο Αδείμαντος συνήθως συνδέεται με την απληστία ή την αγάπη για τα χρήματα σε ερμηνείες του διαλόγου. Γενικά, ο Αδείμαντος θεωρείται ως πιο προσεκτικός, εγκρατής, και λιγότερο δημιουργικός από τον αδερφό του, Γλαύκωνα, τον δεύτερο σημαντικότερο συνομιλητή του Σωκράτη στα τελευταία εννέα βιβλία της "Πολιτείας".
Χριστιανική Αδελφότητα Νέων Αθηνών

Η ΧΑΝ Αθηνών (Χριστιανική Αδελφότητα Νέων Αθηνών) ιδρύθηκε επίσημα το 1923 και εδρεύει στην Αθήνα. Αποτελεί παράρτημα της ΧΑΝ (Χριστιανική Αδελφότητα Νέων, YMCA), μιας μη κυβερνητικής οργάνωσης (χριστιανικό κίνημα) η οποία δραστηριοποιείται σε περισσότερες από 110 χώρες και ιδρύθηκε στο Λονδίνο το 1844.

Η ΧΑΝ Αθηνών δραστηριοποιείται, μεταξύ άλλων και στο χώρο του αθλητισμού. Μάλιστα, στο παρελθόν συνέβαλε σημαντικά στη διάδοση του αθλήματος της καλαθοσφαίρισης στην Ελλάδα. Το 1927 ανέλαβε την ευθύνη διεξαγωγής ποδοσφαιρικής διοργάνωσης, στην οποία μετείχαν ομάδες από την Ε.Π.Σ. Αθηνών-Πειραιώς, για την περίοδο 1920-1921.
Γλαύκων

Ο Γλαύκων (από το "γλαυκόμματος" που σημαίνει "ο έχων ανοιχτόχρωμα ή γκρίζα μάτια ή αυτός που έχει μάτια κουκουβάγιας", γεν. 445 π.Χ. έως 4ος αιώνας π.Χ.) ήταν ένας αρχαίος Έλληνας, γνωστός ως βασικός γνώστης με τον Σωκράτη στην "Πολιτεία" του Πλάτωνα, και ως συνομιλητής στην "Αλληγορία του Σπηλαίου". Επίσης, αναφέρεται σύντομα στο ξεκίνημα των Πλατωνικών διαλόγων "Παρμενίδης" και "Συμπόσιον".
Ζιλ Λιποβετσκί

Ο Ζιλ Λιποβετσκί (1944) είναι γάλλος φιλόσοφος και κοινωνιολόγος. Έχει σπουδάσει στη Σορβόννη και διδάσκει φιλοσοφία στο Πανεπιστήμιο της Γκρενόμπλ.
Μίχαελ Σίττοβ

Ο Μίχαελ Σίττοβ (Michael Sittow, 1469 - 1525), γνωστός επίσης και ως "Master Michiel", "Michel Sittow", "Michiel", "Miguel" και με πολλές άλλες παραλλαγές, ήταν ζωγράφος από το Ρέβαλ (σήμερα Τάλιν της Εσθονίας, ο οποίος κατατάσσεται στους Φλαμανδούς ζωγράφους όχι λόγω καταγωγής αλλά λόγω της εκπαίδευσης και του ύφους της Πρώιμης φλαμανδικής ζωγραφικής που ακολούθησε κατά τη σταδιοδρομία του.

Κατά το μεγαλύτερο τμήμα του βίου του ο Σίττοβ εργάστηκε ως αυλικός δημιουργός πορτρέτων για λογαριασμό της Ισαβέλλας Α΄ της Καστίλης, του οίκου των Αψβούργων και άλλων ηγεμόνων στην Ισπανία και τις Κάτω Χώρες. Ήταν ένας από τους σημαντικότερους Φλαμανδούς ζωγράφους της εποχής του.
Τζον Μπάουρινγκ

Μαρμάρινη προτομή του Τζον Μπάουριγκ από τον [[Έντουαρντ Μπάουριγκ Στέφενς]] του Έξετερ (Edward Bowring Stephens, 1815-1882). Συλλογή του ιδρύματος “[[Ινστιτούτο Ντέβον και Εξετέρ|Devon and Exeter Institution]]”, του οποίου υπήρξε και πρόεδρος μεταξύ 1860-1861. 

Ο Σερ Τζον Μπάουριγκ (όπως συνήθως αναφέρεται ελληνικά) ή Τζον Μπάουρινγκ (αγγλικά: Sir John Bowring, κινεζικά:寶寧,寶靈ή包令) (17 Οκτωβρίου 1792 – 23 Νοεμβρίου 1872) ήταν Βρετανός (Άγγλος) πολιτικός οικονομολόγος, πολύγλωσσος συγγραφέας και ο 4ος Κυβερνήτης του Χονγκ Κονγκ.
Γκέοργκ Ζίμελ

Ο Γκέοργκ Ζίμελ (γερμ. "Georg Simmel", 1 Μαρτίου 1858 – 28 Σεπτεμβρίου 1918) ήταν Γερμανός κοινωνιολόγος, φιλόσοφος και κριτικός.

Ο Ζίμελ ανήκει στους κλασικούς της κοινωνιολογικής θεωρίας, παρά το γεγονός ότι έχουν εγερθεί διάφορες αντιρρήσεις σε σχέση με τη συνολική αποτίμηση του έργου του, ειδικότερα αναφορικά με την απουσία μίας γενικότερης θεωρίας για την κοινωνία, τον θεματολογικό εκλεκτισμό του και την έλλειψη άρτιας μεθοδολογίας. Ωστόσο, ο Ζίμελ έχει χαρακτηριστεί δίκαια ως ο θεωρητικός της νεωτερικότητας par excellence, ενώ η κοινωνιολογική του τεχνοτροπία αποκλήθηκε «κοινωνιολογικός ιμπρεσιονισμός», αφού επιχείρησε να συζεύξει το κοινωνικό με το πολιτισμικό στοιχείο, εξετάζοντας με πληρέστερο και ριζοσπαστικότερο τρόπο το πνεύμα της σύγχρονης πραγματικότητας.
Υπαπαντή

Η Υπαπαντή είναι Δεσποτική και Θεομητορική εορτή της Ορθόδοξης Εκκλησίας, που εορτάζεται η "προσφορά" του Ιησού στο Ναό από την μητέρα του Μαρία και τον θετό του πατέρα Ιωσήφ, σαράντα ημέρες μετά τη γέννησή Του. Ήταν μια παράδοση για τα πρωτότοκα αγόρια που την τήρησαν οι κηδεμόνες του Ιησού ως πιστοί Εβραίοι. Κατ' αναλογίαν σήμερα είναι ο "σαραντισμός" που τελούν οι μητέρες με το παιδί στον χριστιανικό ναό.

Στο ναό του Σολομώντα όπου έγινε η τελετή, συνάντησαν δύο πρόσωπα με προφητικό χάρισμα, τον γέροντα Συμεών και την γερόντισσα Άννα (όχι τη μητέρα της Μαρίας). Και οι δύο αναγνώρισαν στο πρόσωπο του βρέφους τον Μεσσία και προφήτευσαν σχετικά με το λυτρωτικό έργο του προσαγομένου βρέφους. Το περιστατικό αναφέρεται στο κατά Λουκάν Ευαγγέλιο (β΄22-40).

Η εορτή της Υπαπαντής, ανήκει στις εορτές του δωδεκαόρτου, δηλαδή τις σημαντικότερες 12 εορτές της Εκκλησίας. Ο εορτασμός της (καταβασίες) ξεκινάει στις 15 Ιανουαρίου, μετά την απόδοση των Φώτων (τέλος της περιόδου των Φώτων 14 Ιανουαρίου), κορυφώνεται την κυριώνυμο ημέρα, 2 Φεβρουαρίου, και ολοκληρώνεται στις 9 Φεβρουαρίου με την απόδοση της εορτής.


[Κατηγορία: Καθολικές θρησκευτικές εορτές]
Κατηγορία:Χριστιανικές εορτές και τελετές
Κατηγορία:Ιησούς Χριστός
Ντικ Χούμερ

Ο Ντικ Χούμερ (αγγλικά: "Dick Huemer", 2 Ιανουαρίου 1898 - 30 Νοεμβρίου 1979) ήταν Αμερικανός animator κατά τη διάρκεια της Χρυσής Εποχής του Αμερικανικού animation. Την καριέρα του την ξεκίνησε στα καρτούν στούντιο του Ραούλ Μπαρέ, το 1916. Κατόπιν, το 1923 ξεκίνησε να εργάζεται στη Fleischer Studios, όπου εκεί ασχολήθηκε με τον χαρακτήρα Koko the Clown. Ενώ αργότερα μετακόμισε στο Χόλιγουντ, στην εταιρεία τους Τσαρλς Μιντζ, όπου εργάσθηκε ως animator και σκηνοθέτης. Τέλος, εντάχθηκε στην εταιρεία Disney, όπου παρέμεινε σε όλη του την καριέρα, εκτός από τρία χρόνια 1948-51, έτη κατά τα οποία δημιούργησε πρωτοποριακά διαφημιστικά κινουμένων σχεδίων αλλά και το κόμικ "The Adventures of Buck O'Rue". Το 2007, ο γιος του δέχτηκε το βραβείο Disney Legends, και ο πατέρας του συμπεριλήφθηκε στη σχετική λίστα.
Ντικ Κέλσι

O Ντικ Κέλσι (αγγλικά: "Dick Kelsey", 3 Μαΐου 1905 - 3 Μαΐου 1987) ήταν Αμερικανός καλλιτεχνικός διευθυντής κινουμένων σχεδίων, πρωτοπόρος στον σχεδιασμό λούνα παρκ και σχεδιαστής βιβλίων για παιδιά. Μεγάλο μέρος στην καριέρα του, το πέρασε στη Disney, ενώ το 1955 συμμετείχε στον σχεδιασμό της Ντίσνεϋλαντ.

Ο Κέλσι, ως καλλιτεχνικός διευθυντής συμμετείχε σε ταινίες όπως "Μπάμπι" και "Ντάμπο", εκτός από αυτό υπήρξε και σεναριογράφος, όπως στο "Η Αλίκη στη Χώρα των Θαυμάτων".
Στιβ Μάρτιν

O Στιβ Μάρτιν (αγγλικά: "Stephen Glenn Martin", 14 Αυγούστου 1945) είναι Αμερικανός ηθοποιός, κωμικός, συγγραφέας, σεναριογράφος, παραγωγός και μουσικός. Έγινε γνωστός στο κοινό την δεκαετία του 1960 όταν έγραψε το σενάριο για το "The Smothers Brothers Comedy Hour" ενώ αργότερα ήταν τακτικός καλεσμένος στο "The Tonight Show". Στην δεκαετία του 1970 έδινε παραστάσεις χρησιμοποιώντας ένα χιούμορ παράλογο και εκκεντρικό ενώ συνέχισε με περιοδείες στις ΗΠΑ. Από την δεκαετία του 1980, έχοντας απομακρυνθεί από την κωμωδία, ο Μάρτιν έγινε ένας πετυχημένος ηθοποιός αλλά και συγγραφέας, σεναριογράφος, πιανίστας και παίκτης του μπάντζο. Έχει τιμηθεί με βραβεία Γκράμι και Έμμυ. 

Το 2004, το Comedy Central κατέταξε τον Μάρτιν στην έκτη θέση στην λίστα με τους 100 καλύτερους σταντ απ κωμικούς. Στα πέμπτα ετήσια βραβεία της Ακαδημίας Κινηματογράφου το 2013 τού απονεμήθηκε το Τιμητικό Όσκαρ.

Καθώς παίζει μπάντζο από μικρή ηλικία, και έχει συμπεριλάβει την μουσική στους κωμικούς ρόλους του από την αρχή της καριέρας του, έχει επανειλλημένως αφιερωθεί στην μουσική εις βάρος της υποκριτικής. Εργάζεται λιγότερο ως ηθοποιός και περνάει τον περισσότερο από την επαγγελματική του ζωή παίζοντας το μπάντζο, ηχογραφώντας και κάνοντας περιοδείες με διάφορα συγκροτήματα, όπως οι Earl Scruggs, με τους οποίους έχει κερδίσει ένα βραβείο Γκράμι το 2002. Κυκλοφόρησε το πρώτο του προσωπικό μουσικό άλμπουμ, "The Crow: New Songs for the 5-String Banjo", το 2009, το οποίο τού χάρισε ένα βραβείο Γκράμι.
Βιβλιοθήκη της Πολιτείας της Βικτώρια

Η Βιβλιοθήκη της Πολιτείας της Βικτώρια είναι η κεντρική βιβλιοθήκη της πολιτείας της Βικτώρια στην Αυστραλία και βρίσκεται στη Μελβούρνη. Είναι στο οικοδομικό τετράγωνο που περικλείεται από τις οδούς Swanston, La Trobe, Russell και Little Lonsdale, στο βόρειο μέρος του κέντρου της πόλης. Η βιβλιοθήκη κατέχει πάνω από 2 εκατομμύρια βιβλία και 16.000 δημοσιεύματα, καθώς επίσης περιλαμβάνει και τα ημερολόγια των ιδρυτών της πόλης, των Josh Batman και Pascoe Fawkner, αλλά και σελίδες του Καπετάνιου James Cook, του Βρετανικού Πολεμικού Ναυτικού. Επίσης, φιλοξενεί τη γνήσια πανοπλία του Ned Kelly. 

Η συλλογή της βιβλιοθήκης περιλαμβάνει 2.000 ρολά φιλμ που περιέχουν τη Μελβούρνη και την πολιτεία της Βικτώρια από τις αρχές του ’70. Αυτές οι 70.000 φωτογραφίες είναι σε διαδικασία ψηφοποιοποίησης για να γίνουν διαθέσιμες.
Άντι Μάρρεϊ

Ο Άντι Μάρρεϊ ("Andrew Barron Murray", 15 Μαΐου 1987) είναι Σκωτσέζος αντισφαιριστής, που βρίσκεται σήμερα στη θέση Νο 218 της παγκοσμιας καταταξης

Γεννήθηκε στη Γλασκόβη. Ξεκίνησε την αντισφαίριση στην ηλικία των 3, συμμετείχε στο πρώτο του τουρνουά στην ηλικία των 5 και έπαιζε στο πρωτάθλημα τεννις για πρώτη φορά όντας 8 χρόνων.
Κατέκτησε το μονό στο Αμερικανικό Όπεν (2012) και δύο φορές το Γουίμπλεντον (2013 και 2016). Το 2015 κατέκτησε το Κύπελλο Ντέιβις. Με την κατάκτηση του δεύτερού του τίτλου στο Γουίμπλεντον, το 2016, έγινε ο πρώτος βρετανός που κέρδισε παραπάνω από έναν τίτλο στο Γουίμπλεντον από το 1935, οπότε είχε κερδίσει τίτλο ο Φρεντ Πέρι. Επίσης, ο Μάρρεϊ έχει κατακτήσει δύο χρυσά ολυμπιακά μετάλλια στο απλό ανδρών, στο Λονδίνο το 2012 και στο Ρίο το 2016.
Louis C.K.

Ο Λούι Σέκελι ("Louis Székely", 12 Σεπτεμβρίου 1967), περισσότερο γνωστός με το καλλιτεχνικό του Λούι Σ.Κ. (αγγλικά: Louis C.K.), είναι Αμερικανός κωμικός, ηθοποιός, σκηνοθέτης, παραγωγός, σεναριογράφος και συντάκτης. Θεωρείται ως ένας από τους καλύτερους σταντ απ κωμικούς όλων των εποχών. Το χιούμορ στην καριέρα του ως σταντ απ κωμικός περιέχει παρατηρήσεις της καθημερινότητας, αυτοσαρκασμό, μπλακ χιούμορ και χυδαίο χιούμορ.

Ο Σ.Κ. γεννήθηκε στην Ουάσινγκτον, αλλά σε ηλικία μόλις ενός έτους, μετακόμισε στην Πόλη του Μεξικό, και έμαθε την ισπανική γλώσσα ως την πρώτη του, αλλά, επιστρέφοντας στις Ηνωμένες Πολιτείες, έμαθε και αγγλικά. Την καριέρα του την ξεκίνησε γράφοντας σε διάφορα σόου τη δεκαετία του 1990 και αρχές της επόμενης, σε κωμικούς όπως ο Ντέιβιντ Λέτερμαν, ο Κόναν Ο'Μπράιαν και ο Κρις Ροκ. Παράλληλα, εκείνη την περίοδο σκηνοθέτησε κάποιες σουρεαλιστικές μικρού μήκους ταινίες, αλλά και δύο μεγάλου μήκους το "Tomorrow Night" και το "Pootie Tang", όλα αυτά πριν πρωταγωνιστήσει στη σειρά "Lucky Louie", του HBO. Επίσης, το 2010 πρωταγωνίστησε και στη σειρά Louie, συμμετοχή που του χάρισε πολύ καλές κριτικές. Ωστόσο, έχει συμμετάσχει και σε διάφορες γνωστές ταινίες, όχι σε πρωταγωνιστικό ρόλο, όπως το "Ο Ψευταράς", το "Οδηγός Διαπλοκής," το "Trumbo," αλλά και το "Θλιμμένη Τζάσμιν".

Το 2012 ο Σ.Κ. κέρδισε το Peabody Award, ενώ έχει κερδίσει 6 Βραβεία Έμμυ. Παράλληλα έχει και πολλές διακρίσεις, οι οποίες ήρθαν από το "The Chris Rock Show" και τη σειρά Louie, διακρίσεις, επίσης έχει κερδίσει διακρίσεις και για τα κωμικά του φιλμ "Live at the Beacon Theater" (2011) και "Oh My God" (2013). Το "Rolling Stone" κατέταξε στην τρίτη θέση το κωμικό του φιλμ "Shameless" στο "«Divine Comedy: 25 Best Stand-Up Specials and Movies of All Time»".

Το 2017 έγινε γνωστό ότι είχε παρενοχλήσει σεξουαλικά πέντε γυναίκες, γεγονός που ο ίδιος παραδέχθηκε.
Μπιλ Πιτ

Ο Μπιλ Πιτ (αγγλικά: "Bill Peet", 29 Ιανουαρίου 1915 - 11 Μαΐου 2002) ήταν Αμερικανός σχεδιαστής παιδικών βιβλίων και σεναριογράφος της Disney. Εντάχθηκε στην εταιρεία το 1937 και εργάστηκε στην ταινία "Η Χιονάτη και οι επτά νάνοι", προς το τέλος της παραγωγής της. Η συμμετοχή του σε ταινίες της εταιρείες συνεχίστηκε τόσο σε μεγάλου μήκους ταινίες αλλά και σε μικρές ιστορίες, έως το 1967 με την ταινία "Το Βιβλίο της Ζούγκλας". Μία διαφωνία περί της σκηνοθεσίας με την εταιρεία τον ανάγκασε σε προσωπικό διάλειμμα. Παρόλα αυτά, έως ότου έφυγε συμμετείχε σε αρκετές γνωστές ταινίες, συμπεριλαμβανομένου το "Πινόκιο", το "Φαντασία", το "Ντάμπο", το "Η Αλίκη στη Χώρα των Θαυμάτων", το "Τα 101 σκυλιά της Δαλματίας" κ.ά.
Έντουαρντ Μπλακιέρ

Ο Εδουάρδος Μπλακιέρ (όπως συνήθως αναφέρεται ελληνικά) ή Έντουαρντ Μπλακιέρ (αγγλικά: Edward Blaquiere) (1779 – 1832) ήταν Βρετανός (Ιρλανδός) αξιωματικός του Βρετανικού Βασιλικού Ναυτικού, συγγραφέας και φιλέλληνας.
Πιτ Γουέι

Ο Πιτ Γουέι (Pete Way, 7 Αυγούστου 1951 - 14 Αυγούστου 2020) ήταν Βρετανός μπασίστας της ροκ μουσικής, γνωστός για την συνεργασία του με τους UFO, τους Waysted, τους Fastway και τον Ozzy Osbourne.
Άντονι Γκίντενς

Ο Άντονι Γκίντενς (αγγλ. Anthony Giddens, Baron Giddens) (γεννημένος στις 18 Ιανουαρίου του 1938) είναι Βρετανός κοινωνιολόγος και πολιτικός, ο οποίος είναι γνωστός για τη θεωρία της δομοποίησης και κυρίως για την προσπάθειά του να δημιουργήσει ένα ενιαίο επιστημολογικό πλαίσιο, το οποίο προκύπτει από την εκτεταμένη μελέτη συστημάτων που εισηγήθηκαν οι κλασικοί διανοητές, όπως ο Μαρξ και ο Ντιρκέμ, αλλά και την απόπειρα ζεύξης "κοινωνικής δομής" και "κοινωνικής δράσης". Το 2007 ο Γκίντενς ήταν πέμπτος στη λίστα με τους συγγραφείς με τις περισσότερες αναφορές σε βιβλία των ανθρωπιστικών επιστημών.
Το μεγάλο κατηγορώ

Η ταινία "Το μεγάλο κατηγορώ" (πρωτότυπος τίτλος Boomerang) γνωστή και ως "Ο ένας ήταν προδότης" είναι δικαστικό δράμα παραγωγής 1947 σε σκηνοθεσία Ελία Καζάν. Πρωταγωνιστές της ταινίας είναι ο Ντέινα Άντριους, η Τζέιν Γουάιατ, ο Τζέι Λι Κομπ, ο Άρθουρ Κένεντι και ο Καρλ Μάλντεν. Η ταινία βασίζεται σε άρθρο που δημοσιεύτηκε από το περιοδικό "Reader's Digest" σε μορφή διηγήματος.
Εντ Γουίν

Ο Εντ Γουίν ("Ed Wynn", 9 Νοεμβρίου 1886 - 19 Ιουνίου 1966) ήταν Αμερικανός κωμικός και ηθοποιός, χαρακτηριστικός για τους απολύτως χαζούς κωμικούς χαρακτήρες που υποδυόταν. Επίσης, πρωτοποριακό θεωρείται και το σόου του στο ραδιόφωνο τη δεκαετία του 1930. Ενώ αξιοσημείωτοι είναι και οι δραματικοί ρόλοι που έπαιξε.

Ο Γουίν ξεκίνησε την καριέρα του ως ερμηνευτής βοντβίλ, και υπήρξε πρωταγωνιστής της θεατρικής σειράς "Ziegfeld Follies", το 1914. Εκτός αυτού, ο Γουίν, σκηνοθέτησε, έγραψε και έκανε την παραγωγή σε αρκετές παραστάσεις που ανέβηκαν στο Μπρόντγουεϊ.
Κωνσταντίνος Κοντομύτης

Ο Κωνσταντίνος Κοντομύτης (μεταξύ 841–860) ήταν Βυζαντινός στρατηγός και ευγενής.
Μίκαελ Σένκερ

Ο Μίκαελ Σένκερ (αγγλ. Michael Schenker) είναι Γερμανός κιθαρίστας της χαρντ ροκ μουσικής, γνωστός ως πρώην μέλος των UFO και των Scorpions. Επίσης, υπήρξε ηγετική μορφή των Michael Schenker Group, Temple of Rock, κ.α..
Ναγκόρνο Καραμπάχ

Το Ναγκόρνο Καραμπάχ (δηλαδή «Ορεινό Καραμπάχ») είναι περιοχή στον Νότιο Καύκασο, που βρίσκεται μεταξύ των περιοχών του Κάτω Καραμπάχ και της Zangezur και καλύπτει τη νοτιοανατολική σειρά του Μικρότερου Καυκάσου. Η περιοχή είναι κυρίως ορεινή και δασώδης.

thumb|Η περιοχή του Ναγκόρνο-Καραμπάχ, η οποία υπήρξε αυτόνομη περιοχή στα χρόνια της Σοβιετικής Ένωσης.|352x352εσ
Η περιοχή είναι αμφισβητούμενη, διεθνώς αναγνωρισμένη ως μέρος του Αζερμπαϊτζάν, αλλά το μεγαλύτερο τμήμα της περιοχής βρίσκεται υπό τον έλεγχο της Δημοκρατίας του Αρτσάχ (έως τον Φεβρουάριο του 2017 γνωστή ως Δημοκρατία του Ναγκόρνο-Καραμπάχ), ένα "de facto" ανεξάρτητο κράτος με την αρμενική πλειοψηφία. Από το τέλος του Πολέμου του Ναγκόρνο-Καραμπάχ το 1994, οι εκπρόσωποι των κυβερνήσεων της Αρμενίας και του Αζερμπαϊτζάν διεξάγουν ειρηνευτικές συνομιλίες με τη μεσολάβηση της Ομάδας του Μινσκ του ΟΑΣΕ.

Η περιοχή ταυτίζεται με τα διοικητικά όρια της πρώην αυτόνομης περιοχής του Ναγκόρνο Καραμπάχ, που περιλαμβάνει έκταση 4.400 τετραγωνικών χιλιομέτρων.

Αρχαίες ελληνικές πηγές ονομάζουν την περιοχή Ορχιστήνη.
Κάρλες Πουτζδεμόν

Ο Κάρλες Πουτζδεμόν (Carles Puigdemont, ['karɫəs ˌpudʒðə'mon i ˌkazəmə'ʒo], Ζιρόνα, 29 Δεκεμβρίου 1962), είναι Καταλανός πολιτικός, πρώην πρόεδρος της Ζενεραλιτάτ της Καταλονίας. 

Μεγαλωμένος στη Ζιρόνα, εργάστηκε ως δημοσιογράφος στο Καταλανικό Πρακτορείο Ειδήσεων και σε άλλα μέσα. Συμμετέχει ενεργά στην πολιτική από το 1983, όταν εντάχθηκε στις τάξεις της Δημοκρατικής Σύγκλισης της Καταλονίας, υποστηρίζοντας εξαρχής θέσεις υπέρ της ανεξαρτητοποίησης της Καταλονίας. Έκτοτε έχει εκλεχθεί δύο φορές βουλευτής στο Καταλανικό Κοινοβούλιο και μεταξύ 2011 και 2016 υπήρξε δήμαρχος της Ζιρόνα.
WWE 2K16

Το WWE 2K16 είναι ένα βιντεοπαιχνίδι επαγγελματικής πάλης που αναπτύχθηκε από την Yuke's και την Visual Concepts, και δημοσιεύθηκε από την 2K Sports για τα PlayStation 3 (PS3), PlayStation 4 (PS4), Xbox 360, και Xbox One. Είναι το δέκατο έβδομο παιχνίδι στη σειρά παιχνιδιών WWE (το τρίτο που φέρει το λογότυπο "WWE 2K"), και αποτελεί συνέχεια του "WWE 2K15".
Τζιν Χάρλοου

Η Τζιν Χάρλοου (αγγλ.: "Jean Harlow", πραγματικό όνομα: "Harlean Harlow Carpenter;", 3 Μαρτίου 1911 - 7 Ιουνίου 1937) ήταν Αμερικανίδα ηθοποιός του κινηματογράφου και σύμβολο του σεξ κατά τη δεκαετία του 1930. 

Η καριέρα της ξεκίνησε αφού υπέγραψε συμβόλαιο με τον σκηνοθέτη και παραγωγό Χάουαρντ Χιουζ, ο οποίος της προσέφερε τον πρώτο της σημαντικό ρόλο στην ταινία του 1930 "Άγγελοι της κολάσεως (Hell's Angels)", μετά από την οποία όμως ακολούθησε μια σειρά αποτυχημένων ταινιών (όπως "Ο εχθρός της κοινωνίας (Public Enemy, 1931)" με τον Τζέιμς Κάγκνεϊ και "Ξανθός Πειρασμός (Platinum Blonde, 1931)" του Φρανκ Κάπρα) μέχρι και τη στιγμή που υπέγραψε συμβόλαιο με την εταιρία παραγωγής Metro-Goldwyn-Mayer. Για λογαριασμό της Metro η Χάρλοου γύρισε μια σειρά από επιτυχημένες ταινίες όπως: "Μια γυναίκα πειρασμός (Red Dust, 1932)", "Δείπνο στις οκτώ (Dinner at Eight, 1933)", "Μες την αγκαλιά του (Hold Your Man, 1933)", "Κυνηγημένη πεταλούδα (Reckless, 1935)", "Γάμος με επιφυλάξεις (Libeled Lady, 1935)" και "Σούζι (Suzy, 1936)". Η Χάρλοου συμπρωταγωνίστησε με τους: Σπένσερ Τρέισι, Κλαρκ Γκέιμπλ και Γουίλιαμ Πάουελ.

Η δημοτικότητά της απείλησε και σύντομα ξεπέρασε εκείνες των Τζόαν Κρόφορντ και Νόρμα Σίρερ, που ήταν συνάδελφοί της στην Metro-Goldwyn-Mayer. Κατά τα μέσα της δεκαετίας του '30 ήταν μια από τις διασημότερες ηθοποιούς στον κόσμο. Ήταν γνωστή ως "Η ξανθή σεξοβόμβα" ή "Ξανθιά πλατίνα".

Πέθανε το 1937, από νεφρική ανεπάρκεια ενώ βρισκόταν στα γυρίσματα της ταινίας "Σαρατόγκα (Saratoga)", η οποία ολοκληρώθηκε με τη χρήση σωσία της Χάρλοου και προβλήθηκε ένα μήνα μετά το θάνατο της ηθοποιού. Το 1999, το Αμερικανικό Ινστιτούτο Κινηματογράφου την κατέταξε στην 22η θέση στη λίστα με τις 25 μεγαλύτερες σταρ όλων των εποχών.
Αγησίλαος Σπηλιάκος

Ο Αγησίλαος Σπηλιάκος (1921 - 1996) ήταν Έλληνας δικηγόρος και πολιτικός.
Λεζγκί

Οι Λεζγκί (Λεζγκικά: лезгияр, лекьер, "lezgiyar", Ρωσικά: лезгины, "lezginy", επίσης "Λεζγκίν", "Λεζγκ", είναι εθνοτική ομάδα γηγενής του Λεζγκιστάν του νότιου Νταγκεστάν και του βορειοανατολικού Αζερμπαϊτζάν που ομιλεί τη Λεζγκική γλώσσα.
Εβραϊκό Μουσείο Ελλάδος

Το Εβραϊκό Μουσείο Ελλάδος είναι ιστορικό-λαογραφικό μουσείο αφιερωμένο στην έρευνα και παρουσίαση του πολιτισμού και της ζωής των Ελλήνων Εβραίων, το οποίο βρίσκεται στο κέντρο της Αθήνας.
Νότιος Καύκασος

Ο Νότιος Καύκασος (Ρωσικά: Закавказье) ή Υπερκαυκασία, απαντάται και ως Τρανσκαύκασος ή Τρανσκαυκασία, είναι γεωπολιτική περιοχή στα σύνορα της ανατολικής Ευρώπης και της νοτιοδυτική Ασίας. Ειδικότερα, η Υπερκαυκασία καλύπτει το νότιο τμήμα του Καυκάσου και των πεδινών εκτάσεων που τον περιβάλλουν και βρίσκεται στα όρια μεταξύ των ηπείρων της Ευρώπης και της Ασίας. Εκτείνεται νότια στη νοτιοδυτική Ρωσία, την Τουρκία και τα σύνορα της Αρμενίας και από τη Μαύρη θάλασσα δυτικά έως τις ακτές της Κασπίας και ανατολικά στα σύνορα του Ιράν. Η περιοχή περιλαμβάνει το νότιο τμήμα της οροσειράς του μεγάλου Καυκάσου, ολόκληρο τον μικρό Καύκασο, τις πεδιάδες της Κολχίδας, τα όρη Ταλίς και το ανατολικό τμήμα των υψιπέδων της Αρμενίας. Μαζί με τον βόρειο Καύκασο ("Ciscaucasia"), η Υπερκαυκασία αποτελεί μέρος της ευρύτερης γεωγραφικής περιοχής του Καυκάσου, που χωρίζει την ευρωπαϊκή από την ασιατική ήπειρο.
274301 Wikipedia

Ο 274301 Wikipedia (ανεπίσημες ονομασίες: ', ', ) είναι ένας αστεροειδής με τροχιά στην κύρια ζώνη αστεροειδών. Ανακαλύφθηκε από το Αστρονομικό Παρατηρητήριο Αντρουσίβκα τον Αύγουστο του 2008. Ο αστεροειδής πήρε το όνομά του από την διαδικτυακή εγκυκλοπαίδεια Βικιπαίδεια τον Ιανουάριο του 2013.
Η Μπαλάντα της φυλακής του Ρέντιν

Η Μπαλάντα της φυλακής του Ρέντιν είναι ποίημα του Όσκαρ Γουάιλντ, που γράφηκε κατά την αυτοεξορία του, αμέσως μετά την αποφυλάκισή του από την φυλακή του Ρέντιν, στις 19 Μαρτίου του 1897 (Reading Goal, το οποίο προφέρεται Ρέντιν Τζέιλ), στο Μπερνεβάλ Λε Γκραν, κοντά στη Ντιέπ της Νορμανδίας. Ο Γουάϊλντ είχε φυλακιστεί για διαφθορά των νέων σε δύο χρόνια καταναγκαστικά έργα. 

Κατά τον εγκλεισμό του Γουάιλντ, στις 7 Ιουλίου 1896, πραγματοποιήθηκε η εκτέλεση δι' απαγχονισμού του στρατιώτη της Αγγλικής Βασιλικής Ιππικής Φρουράς Charles Thomas Woolridge που είχε καταδικαστεί σε θάνατο για τον φόνο της συζύγου του, κόβοντας με ξυράφι τον λαιμό της. Το ποίημα ξεκινά από αυτή την πραγματική ιστορία και καταλήγει στη συμβολική ταυτοποίηση του συνόλου των φυλακισμένων. Δεν γίνεται προσπάθεια να εκτιμηθούν η δικαιοσύνη και οι νόμοι που τους καταδίκασαν, αλλά τονίζεται η αποκτήνωση της τιμωρίας που οι καταδικασμένοι μοιράζονται μεταξύ τους. Ταυτόχρονα ο ποιητής ταυτίζει τον εαυτό του με τον μελλοθάνατο, αφού κι αυτός είχε χωρίσει από τη γυναίκα του και τα παιδιά του, στον στίχο "Μα ο καθένας από μας σκοτώνει ό, τι αγαπάει".
Μίνα Ορφανού

Η Μίνα Ορφανού (Ρόδος, 1980) είναι Ελληνίδα καλλιτέχνιδα και ηθοποιός.
Λουλούδια στο βούρκο

Η ταινία "Λουλούδια στο βούρκο" (πρωτότυπος τίτλος Blossoms in the Dust) είναι δράμα παραγωγής 1941 σε σκηνοθεσία Μέρβιν ΛεΡόι και πραγματεύεται τη ζωή της Έντνα Γκλάντνεϊ και το έργο της όσον αφορά την ανεύρεση των κατάλληλων γονιών για τα ορφανά του Τέξας. Το σενάριο της ταινίας γράφτηκε από τους Χιούγκο Μπάτλερ, Ανίτα Λους και Ντόροθι Γιοστ, βασισμένο σε διήγημα του Ραλφ Γουιλράιτ. Πρωταγωνιστές της ταινίας είναι οι Γκριρ Γκάρσον και Γουόλτερ Πίτζεον που πλαισιώνονται από τους Φίλιξ Μπερσάρ, Μάρθα Χαντ και Φέι Χόλντεν. 

Η ταινία προτάθηκε για τέσσερα βραβεία Όσκαρ, μεταξύ των οποίων και για Όσκαρ Καλύτερης Ταινίας και τιμήθηκε με Όσκαρ Καλλιτεχνικής Διεύθυνσης.
Νικίας Βιαγκίνης

Ο Νικίας Βιαγκίνης του Μάρκου (1884 – 29 Νοεμβρίου 1967), υπήρξε Έλληνας νομάρχης.
Ρίτσαρντ Χάιντεν

Ο Ρίτσαρντ Χάιντεν (αγγλικά: "George Richard Haydn", 10 Μαρτίου 1905 – 25 Απριλίου 1985) ήταν Άγγλος κωμικός ηθοποιός του κινηματογράφου, του ραδιοφώνου και της τηλεόρασης. Συμμετείχε σε πάνω από 35 ταινίες, μεταξύ των οποίων το "Ο Καθηγητής και η Γυμνή Χορεύτρια" (1941), το "No Time for Love" (1943), το "Οι δέκα μελλοθάνατοι" (1945), το "Το βαλς του αυτοκράτορα" (1948), το "Η Αλίκη στη Χώρα των Θαυμάτων" (1951) και το "Η Μελωδία της Ευτυχίας" (1965).
Τζέρι Κολόννα

Ο Τζέρι Κολόννα (αγγλικά: "Jerry Colonna", 17 Σεπτεμβρίου 1904 - 21 Νοεμβρίου 1986) ήταν Αμερικανός κωμικός, τραγουδιστής, τραγουδοποιός και τρομπονίστας, αλλά πιο πολύ μνημονεύεται για τη συνεργασία του με τον Μπομπ Χόουπ, στο δημοφιλές σόου του τελευταίου στο ραδιόφωνο τις δεκαετίες του 1940 και 1950. Ως μουσικός ξεκίνησε την καριέρα του στη Βοστόνη ως τρομπονίστας σε ορχήστρα. Ενώ στον κινηματογράφο συμμετείχε, μεταξύ άλλων, και σε τρεις γνωστές ταινίες του Χόουπ. Επίσης, έδωσε και τη φωνή του σε ταινίες της Disney, όπως στο "Η Αλίκη στη Χώρα των Θαυμάτων". Πέθανε σε ηλικία 82 ετών στην Καλιφόρνια, από κίρρωση του ήπατος. Τέλος, η ανιψιά του Σάρα Κολόνα, είναι γνωστή stand up κωμικός.
Corvina

thumb|Παράδειγμα κρασιού που παράγεται από την ποικιλία Corvina
Η Corvina είναι μία Ιταλική ποικιλία αμπέλου, η οποία συχνά αναφέρεται και ως Corvina Veronese ή Cruina ενώ στην Ευρώπη είναι κυρίως γνωστή ως "Cassabria". Καλλιεργείται κυρίως στην περιοχή του Βένετο στη ΒΑ Ιταλία. Η Corvina χρησιμοποιείται με διάφορες άλλες ποικιλίες σταφυλιών για τη δημιουργία των κρασιών Bardolino και Valpolicella με το χαρακτηριστικό ανοιχτό κόκκινο χρώμα τους και την ήπια φρουτώδη γεύση με νότες αμυγδάλου. Αυτές οι ποικιλίες ονομάζονται Rondinella, Molinara (και Rossignola για το τελευταίο κρασί). Χρησιμοποιείται επίσης για την παρασκευή του Amarone και του Recioto.
Φιντίας Βελλίκης

Ο Φιντίας Βελλίκης (Πρώτη Σερρών, 2 Μαρτίου 1940) του Στεργίου και της Κυριακής, είναι Έλληνας συνταξιούχος δικηγόρος και αγωνιστής της Αριστεράς, που εξελέγη βουλευτής της Εκλογικής Περιφέρειας Σερρών.
Σινολόγος

Σινολόγος ονομάζεται ένας επιστήμονας που ειδικεύεται σε γνώσεις της γλώσσας, της ιστορίας και γενικότερα της κουλτούρας της Κίνας.

Η αρχή της σινολογίας ανάγεται στους χριστιανούς ιεραπόστολους που μελέτησαν την κινεζική γλώσσα και τον πολιτισμό για τις δραστηριότητές τους στην Κίνα. Οι πρώτες μεταφράσεις των κινέζικων κλασικών εμφανίστηκαν στα λατινικά, από όπου προέρχεται το όνομα σινολογία, δεδομένου ότι το "Sina", πιθανότατα προήλθε από τη δυναστεία Κιν (221 π.Χ.), που είναι η λατινική λέξη για την Κίνα. Αντίθετα, οι ιεραπόστολοι εκείνης της εποχής μετέφρασαν τη Βίβλο στα κινέζικα και έγραψαν αναφορές για την τότε άγνωστη Κίνα, τις οποίες η Ευρώπη έλαβε με μεγάλο ενδιαφέρον.

Κατηγορία:Πολιτισμός της Κίνας
Αλέν Γκρε

Ο Αλέν Γκρε(γεν. στο Ωμπόν στις 21 Ιουλίου του 1936) είναι Γάλλος συγγραφέας και εικονογράφος παιδικών βιβλίων.
Γιαν φαν Κλέεφ

Ο Γιαν φαν Κλέεφ (φλαμανδικά: Jan van Cleef γνωστός και ως Jan van Cleve, 6 Ιανουαρίου 1646 - 18 Δεκεμβρίου 1716) ήταν γεννημένος στην Ολλανδία Φλαμανδός ζωγράφος.
Γκασπάρ ντε Κράγιερ

Ο Γκασπάρ ντε Κράγιερ (φλαμανδικά: Gaspar de Crayer επίσης γνωστός ως "Jasper de Crayer", "Gaspard de Crayer" και "Caspar de Crayer" (18 Νοεμβρίου 1582 - 27 Ιανουαρίου 1669) ήταν Φλαμανδός ζωγράφος γνωστός για τα πολυάριθμα αντιμεταρρυθμιστικά έργα του για Αγία Τράπεζα και τα πορτρέτα του. Ήταν ο ζωγράφος της Αυλής των ηγεμόνων της ιστορικής περιοχής της Νότιας Ολλανδίας και εργάστηκε στις μεγάλες πόλεις της Φλάνδρας, όπου βοήθησε στη διάδοση του ύφους του Πέτερ Πάουλ Ρούμπενς.
Ισαβέλλα της Μαγιόρκας

Η Ισαβέλλα της Μαγιόρκας ("Isabel de Mallorca", 1337 - 1406) ήταν Διεκδικήτρια του Στέμματος της Μαγιόρκας και η τελευταία Κόμισσα της Σερδάνια (1375 - 1403). Η Ισαβέλλα της Μαγιόρκας, μέλος του Οίκου της Βαρκελώνης ήταν κόρη του Ιακώβου Γ' της Μαγιόρκας και της πρώτης συζύγου του Κωνσταντίας της Αραγωνίας. Οι πατρικοί παππούδες της ήταν ο Φερδινάνδος της Μαγιόρκας και η Ισαβέλλα ντε Σαμπράν, οι μητρικοί παππούδες της ήταν ο Αλφόνσος Δ΄ της Αραγωνίας και η Τερέζα ντ' Εστένσα. Μετά τον θάνατο της μητέρας της ο πατέρας της παντρεύτηκε σε δεύτερο γάμο την Βιολάντη του Βιλαραγκού, απέκτησε μια ετεροθαλή αδελφή την Εσκαλαραμούντα που πέθανε νέα.
Καντόνι Βασιλείας - πόλη

Το Καντόνι Βασιλείας - πόλη (Γερμανικά: "Basel-Stadt", Γαλλικά: "Bâle-Ville") είναι ένα από τα 26 Καντόνια της Ελβετίας.
Λεζγκικές γλώσσες

Οι Λεζγκικές γλώσσες είναι ένας από τους επτά κλάδους της οικογένειας των ΒΑ γλωσσών του Καυκάσου. Η Λεζγκική και η Ταμπαζαράν έχουν το "status" της λογοτεχνικής γλώσσας. Όπως και άλλες γλώσσες της ευρύτερης οικογένειας είναι κατά κύριο λόγο συγκολλητικές στη μορφολογία, γνωστές για τα περίπλοκα σύνολα συμφώνων και κυρίαρχα εργαστικές στη σύνταξη.
Στοά των Αιτωλών

Η Δυτική στοά, γνωστή και ως Στοά των Αιτωλών, στον αρχαιολογικό χώρο των Δελφών είναι ένα από τα μεγαλύτερα κτίρια των Δελφών, με μήκος περίπου 72 μέτρα και πλάτος περίπου 11. Περιλάμβανε διπλή σειρά κιονοστοιχίας. Πιθανόν κατασκευάστηκε τον 4ο αιώνα π.Χ. για να λειτουργήσει ως οπλοθήκη, ενώ αργότερα στέγασε αναθήματα των Αιτωλών.
Λεζγκική γλώσσα

Η Λεζγκική γλώσσα επίσης Λεζγκί ή Λεζγκίν, είναι γλώσσα που ανήκει στις Λεζγκικές γλώσσες. Ομιλείται από τους Λεζγκίν, που ζουν στο νότιο Νταγκεστάν και το βόρειο Αζερμπαϊτζάν. Τα Λεζγκικά είναι λογοτεχνική γλώσσα και μια από τις επίσημες γλώσσες του Νταγκεστάν. Κατατάσσεται ως «ευάλωτη» στο Κόκκινο Βιβλίο των Απειλούμενων Γλωσσών της UNESCO.
Σατιατζίτ Ράι

Ο Σατιατζίτ Ράι (, βεγγ.: সত্যজিৎ রায়, Χίντι: सत्यजित राय, 2 Μαΐου 1921 – 23 Απριλίου 1992) ήταν Ινδός σκηνοθέτης, ο οποίος θεωρείται ως ένας από τους σημαντικότερους του 20ού αιώνα. Γεννήθηκε στην Καλκούτα, και η οικογένεια του είχε καταγωγή από τη Βεγγάλη και ήταν διάσημη στον κόσμο των τεχνών και της λογοτεχνίας. Ξεκίνησε τη σταδιοδρομία του ως γραφίστας σε διαφημιστικές εταιρείες, ωστόσο σταδιακά άρχισε να ασχολείται όλο και περισσότερο με τον ανεξάρτητο κινηματογράφο μετά τη συνάντηση του με τον Γάλλο κινηματογραφιστή Ζαν Ρενουάρ, και ιδιαίτερα αφότου παρακολούθησε τον Κλέφτη των ποδηλάτων του Βιτόριο ντε Σίκα κατά τη διάρκεια διαμονής του στο Λονδίνο στις αρχές της δεκαετίας του 1950.

Ο Ράι σκηνοθέτησε 36 ταινίες, για τον κινηματογράφο, ντοκιμαντέρ, και ταινίες μικρού μήκους. Ασχολήθηκε επίσης και με τη συγγραφή μυθιστορημάτων, έκδοση βιβλίων, γραφιστική, καλλιγραφία, σύνθεση μουσικής, και κριτική κινηματογράφου. Έγραψε διάφορες μικρές ιστορίες και νουβέλες για παιδιά και ενηλίκους. Θεωρούσε τη συγγραφή σεναρίου ως αναπόσπαστο κομμάτι της σκηνοθεσίας, και αρχικά αρνούνταν να δημιουργήσει κάποια ταινία σε γλώσσα διαφορετική από τα βεγγαλικά, ενώ στις δύο ταινίες του των οπίων το σενάριο έγραψε στα αγγλικά, έγινε μετέπειτα μετάφραση στα Χίντι και Ούρντου κάτω από την επίβλεψη του Ράι. Ο Ράι αναγνώρισε την επιρροή που του άσκησαν οι σκηνοθέτες Ζαν-Λουκ Γκοντάρ και Φρανσουά Τρυφώ του γαλλικού κινηματογράφου με την εισαγωγή των τεχνικών και καλλιτεχνικών καινοτομιών τους.

Η πρώτη ταινία του Ράι, το Το Τραγούδι του Δρόμου (1955), κέρδισε 11 διεθνή βραβεία ανάμεσα στα οποία ήταν και το "Καλύτερο Ανθρώπινο Χρονικό" στο φεστιβάλ κινηματογράφου των Καννών το 1956. Η ταινία αυτή, μαζί με το Ο ανίκητος (1956) και το Ο κόσμος του Απού (1959) αποτελούν την Τριλογία του Απού. Ο Ράι έγραψε το σενάριο, έκανε τη διαλογή των ηθοποιών, τη μουσική επένδυση, μοντάζ, και σχεδίασε μόνος του το διαφημιστικό υλικό της ταινίας.

Στη διάρκεια της σταδιοδρομίας του έλαβε μεγάλο αριθμό βραβείων και διακρίσεων, ανάμεσα στα οποία ήταν 32 εθνικά βραβεία της Ινδίας, ένας αριθμός από βραβεία σε διεθνή φεστιβάλ κινηματογράφου, καθώς και ένα τιμητικό βραβείο Όσκαρ το 1992. Η κυβέρνηση της Ινδίας τον τίμησε με το βραβείο το 1992 το οποίο αποτελεί την υψηλότερη τιμητική διάκριση της χώρας.
Άνω Σύρος

Η Άνω Σύρος είναι το μεσαιωνικό διοικητικό κέντρο της Σύρου, ενός νησιού των Κυκλάδων και ιστορική έδρα του ενιαίου Δήμου της Σύρου. Βρίσκεται στη ανατολική πλευρά του νησιού στην θέση που προηγουμένως ονομαζόταν Μεσοβούνι. Εχει 1.062 κατοίκους και μέχρι πρότινως αποτελούσε την έδρα του πρώην Δήμου Άνω Σύρου.
Άστεγοι ερωτευμένοι

Η ταινία "Άστεγοι ερωτευμένοι" (πρωτότυπος τίτλος The More The Merrier) είναι ρομαντική κομεντί 1943 σε σκηνοθεσία Τζορτζ Στίβενς. Είναι βασισμένη στο διήγημα του Γκάρσον Κέινιν "Two's a Crowd" και η προσαρμογή για τη μεγάλη οθόνη έγινε από τους Ρίτσαρντ Φλόουρνοϊ, Λιούις Ρ. Φόστερ, Φρανκ Ρος και Ρόμπερτ Γ. Ράσελ. Πρωταγωνιστές της ταινίας είναι οι Τζιν Άρθουρ, Τζόελ ΜακΚρέι και Τσαρλς Κόμπερν. Ο Τσαρλς Κόμπερν βραβεύτηκε με Όσκαρ Β' Ανδρικού Ρόλου για την ερμηνεία του, ενώ η ταινία προτάθηκε για Όσκαρ Καλύτερης Ταινίας, το οποίο έχασε από την ταινία του Μάικλ Κερτίζ "Καζαμπλάνκα (Casablanca, 1942)".
Ελληνική Ομοσπονδία Ράγκμπυ Λιγκ

thumb|120px|Το λογότυπο έως το 2016
Η Ελληνική Ομοσπονδία Ράγκμπυ Λιγκ (ΕΟΡΛ) ιδρύθηκε το 2013 και αναγνωρίστηκε από τα Ελληνικά Δικαστήρια. Εκκρεμεί η απονομή Ειδικής Αθλητικής Αναγνώρισης από τη Γενική Γραμματεία Αθλητισμού. Είναι επιφορτισμένη με την οργάνωση του αθλήματος ράγκμπι λιγκ (13 παικτών) στην Ελλάδα. Την ευθύνη για το άθλημα στη χώρα έχει η Ελληνική Ομοσπονδία Μοντέρνου Πεντάθλου.
Λεωνίδας Οικονομόπουλος

Ο Λεωνίδας Οικονομόπουλος (1890 - 6 Φεβρουαρίου 1969), του Βασιλείου, ήταν Έλληνας δικηγόρος και πολιτικός, που υπηρέτησε ως βουλευτής στη Μεσσηνία.
Δαχτυλίδι του Γύγη

Το Δαχτυλίδι του Γύγη είναι μυθικό αντικείμενο που αναφέρεται από τον φιλόσοφο Πλάτωνα, στο Βιβλίο 2 της "Πολιτείας" (2.359d–2.360d). Το δαχτυλίδι έδινε στον ιδιοκτήτη του την ικανότητα να γίνεται αόρατος με τη θέλησή του. Μέσα από την ιστορία του δαχτυλιδιού, η "Πολιτεία" αναλύει το αν ένα ιδιοφυές άτομο θα ήταν ηθικό, αν δεν είχε την ανησυχία ότι θα πιαστεί και θα τιμωρηθεί λόγω άδικων πράξεων.
Final Fantasy

Το Final Fantasy (ιαπωνικά: ファイナルファンタジー, Χέπμπορν: "Fainaru Fantajī") είναι franchise που δημιουργήθηκε από τον Χιρονόμπου Σακαγκούτσι, αναπτύχθηκε και ανήκει στη Square Enix (πρώην Square). Περιλαμβάνει βιντεοπαιχνίδια ρόλων φαντασίας και επιστημονικής φαντασίας, αλλά και ταινίες και άνιμε. Το πρώτο παιχνίδι της σειράς είχε τον ομώνυμο τίτλο και κυκλοφόρησε το 1987. Θεωρήθηκε ως το τελευταίο εγχείρημα του Σακαγκούτσι, η τελευταία του προσπάθεια στη βιομηχανία των βιντεοπαιχνιδιών, ωστόσο το παιχνίδι σημείωσε μεγάλη επιτυχία και ακολούθησαν πολλές συνέχειες. Η σειρά έχει επεκταθεί και σε άλλα είδη παιχνιδιών, όπως αυτά της δράσης ρόλων, τακτικής ρόλων, MMORPG, οδήγησης, βολών τρίτου προσώπου, πάλης και μουσικής.

Αν και τα περισσότερα παιχνίδια Final Fantasy είναι αυτοτελείς ιστορίες με διαφορετικό υπόβαθρο και χαρακτήρες, περιέχουν κοινά στοιχεία τα οποία χαρακτηρίζουν τη σειρά. Τα κοινά αυτά μπορεί να είναι επαναλαμβανόμενα στοιχεία, ονόματα χαρακτήρων, πλάσματα, και μηχανική παιχνιδιού. Το σενάριο των παιχνιδιών εστιάζει στην πορεία των πρωταγωνιστών-ηρώων, οι οποίοι πολεμούν εναντίον κάποιου υπέρτατου κακού, ενώ παράλληλα ερευνώνται οι προσωπικοί εσωτερικοί αγώνες και οι σχέσεις των χαρακτήρων. Τα ονόματά τους πηγάζουν συνήθως από την ιστορία, τις γλώσσες, την ποπ κουλτούρα, και τις μυθολογίες και κουλτούρες παγκοσμίως.

Η σειρά έχει σημειώσει μεγάλη εμπορική και κριτική επιτυχία. Είναι το κορυφαίο σε πωλήσεις franchise της Square Enix, έχοντας πουλήσει περισσότερα από 110 εκατομμύρια κομμάτια, και είναι ένα από τα κορυφαία σε πωλήσεις franchises όλων των εποχών. Είναι πολύ γνωστή για την καινοτομία της, τα οπτικά στοιχεία και τη μουσική της, όπως και τα full motion videos της, τα φωτορεαλιστικά μοντέλα των χαρακτήρων της και την ορχηστρική μουσική της από το Νομπούο Ουεμάτσου. Το Final Fantasy θεωρείται ως δραστήρια δύναμη στη βιομηχανία των βιντεοπαιχνιδιών, και έχει επηρεάσει τις επαγγελματικές πρακτικές και τις σχέσεις της Square Enix με άλλες εταιρίες ανάπτυξης βιντεοπαιχνιδιών. Επίσης, έχει παρουσιάσει πολλά στοιχεία σχετικά με τα παιχνίδια ρόλων που πλέον θεωρούνται κοινά, και έχει αναγνωριστεί ότι έχει βοηθήσει τα παιχνίδια ρόλων για κονσόλες να γίνουν δημοφιλή και να εδραιωθούν και σε αγορές πέραν της ιαπωνικής.
Φουμίτο Ουέντα

Ο Φουμίτο Ουέντα (ιαπωνικά: 上田 文人, Χέπμπορν: Ueda Fumito) είναι Ιάπωνας σχεδιαστής βιντεοπαιχνιδιών. Ήταν σκηνοθέτης και διευθύνων σχεδιασμού στα παιχνίδια "Ico" και "Shadow of the Colossus" της Sony Computer Entertainment για το PlayStation 2.

Ο ίδιος περιέγραψε τον εαυτό του ως ένα πολύ περίεργο παιδί, λέγοντας: "Διασκέδαζα να πιάνω και να κρατάω ζωντανά πράγματα, όπως ψάρια και πουλιά. Πέρα από αυτό, μου άρεσε και να παρακολουθώ και να φτιάχνω animation. Βασικά, φαινόταν ότι με ενδιέφεραν πράγματα που κινούνταν". Ανάμεσα στα αγαπημένα του μαθήματα στο σχολείο ήταν η τέχνη: μία πειθαρχία η οποία ακόμη παίζει ενεργό ρόλο στη ζωή του Ουέντα, και η οποία υπό διαφορετικές συνθήκες θα τον είχε οδηγήσει σε κάποια εναλλακτική επιλογή επαγγέλματος. "Αν δεν ήμουν στη βιομηχανία των βιντεοπαιχνιδιών, θα ήθελα να γινόμουν ένας κλασσικός καλλιτέχνης. Αν και εκτιμώ όχι μόνο τα παιχνίδια αλλά και επίσης οτιδήποτε άλλο που εκφράζει κάτι -είναι οι ταινίες, οι νουβέλες ή τα μάνγκα- όλες τις μορφές τέχνης".

Τα παιχνίδια του έχουν κατορθώσει να θεωρούνται cult και χαρακτηρίζονται από μία σημαντική έλλειψη σεναρίου, παρουσιάζονται με υπερβολικό φως και λίγους διαλόγους. Ο ίδιος χαρακτηρίζει αυτό τη την προσέγγιση ως "σχεδιασμό με αφαίρεση". Έχει συχνά χαρακτηριστεί ως ένας auteur σκηνοθέτης βιντεοπαιχνιδιών.
Στέφανο Σέκκο

Ο Στέφανο Σέκκο ("Stefano Secco", γεννήθηκε το 1970 στο Μιλάνο) είναι Ιταλός τενόρος.
Λεζγκιστάν

Το Λεζγκιστάν ή "Λέκια" (Λεζγκικά: Леӄи Леӄи (lek'i)) μπορεί να αναφέρεται στα εξής: 

#Όρος που χρησιμοποιείται ενίοτε για να περιγράψει το σημερινό Νταγκεστάν, πριν από τη ρωσική επανάσταση.
#Αλυτρωτική ιδέα της αυτονομιστικής οργάνωσης Σαντβάλ η οποία έχει ως στόχο τη δημιουργία μιας ενοποιημένης εθνοπολιτικής οντότητας στις όμορες περιοχές της Ρωσικής Δημοκρατίας του Νταγκεστάν και του Αζερμπαϊτζάν που κατοικούνται από Λεζγκί.
Μπέρναρντ φαν Ορλέι

Ο Μπέρναρντ φαν Ορλέι (φλαμανδικά: Bernard van Orley (μεταξύ 1487 και 1491 - 6 Ιανουαρίου 1541, γνωστός επίσης και ως "Barend" ή "Barent van Orley", "Bernaert van Orley" ή "Barend van Brussel") ήταν εξέχων Φλαμανδός ζωγράφος της φλαμανδικής Αναγέννησης, αν και δραστηριοποιήθηκε εξίσου ενεργά ως εξέχων σχεδιαστής ταπισερί στις Βρυξέλλες και, προς το τέλος της ζωής του, στη δημιουργία υαλογραφιών (βιτρώ). Μολονότι ποτέ δεν επισκέφθηκε την Ιταλία, ανήκει στην ομάδα «ιταλοτραφών» Φλαμανδών ζωγράφων, που αποκαλούνται ρομανιστές και επηρεάστηκαν από την ιταλική αναγεννησιακή ζωγραφική, στην περίπτωση του Μπέρναρντ φαν Ορλέι από τον Ραφαήλ.

Γεννήθηκε και απεβίωσε στις Βρυξέλλες και ήταν καλλιτέχνης της Αυλής των ηγεμόνων του οίκου των Αψβούργων και «υπηρέτησε ως ένα είδος αρμοστή για τις τέχνες για το δημοτικό συμβούλιο της πόλης των Βρυξελλών». Ήταν ιδιαίτερα παραγωγικός, επικεντρωνόταν στη σχεδίαση των έργων του και άφηνε την εκτέλεσή τους κατά μέγα μέρος σε άλλους, όσον αφορά στη ζωγραφική, και ολοσχερώς όσον αφορά τις ταπισερί και τις υαλογραφίες. Και αυτό είναι πιθανό να το έμαθε από τον Ραφαήλ, του οποίου το εργαστήριο στη Ρώμη ήταν άνευ προηγουμένου σε προσωπικό.

Λόγω αυτής του της πρακτικής, τα πολλά έργα του που έχουν διασωθεί (αν και μειώθηκαν σε αριθμό κατά τη διάρκεια της φλαμανδικής εικονοκλασίας ("Beeldenstorm") παρουσιάζουν έντονες διαφορές ποιότητας. Διασώζονται πολλά σχέδιά του, κυρίως σπουδές σχεδίων για ταπισερί και υαλογραφίες. Ο ίδιος - ή το εργαστήριό του - πρέπει να έφτιαξαν "cartoons" (όπως αποκαλούνταν τα σχέδια για ταπισερί που κατασκευάζονταν σε χαρτόνι) σε φυσικό μέγεθος, αλλά αυτά συνήθως χάνονταν κατά τη διαδικασία της ύφανσης, όταν κόβονταν σε λωρίδες. Τα θέματα των πινάκων του είναι κυρίως θρησκευτικές συνθέσεις ή πορτρέτα, κυρίως των Αψβούργων, που επαναλαμβάνονταν σε πολλές παραλλαγές από το εργαστήριό του, με λίγα θέματα από τη μυθολογία. Ωστόσο, οι ταπισερί του εμφανίζουν μεγαλύτερη ποικιλία, που ανακλά το κανονικό εύρος αυτού του μέσου, από κύκλους ιστοριών από τη Βίβλο, μέχρι αλληγορίες, απεικονίσεις μαχών και σκηνές κυνηγίου.

Ο πατέρας του ήταν σχεδιαστής ταπισερί στις Βρυξέλλες και ορισμένοι απόγονοι του Μπέρναρντ έγιναν επίσης καλλιτέχνες, μερικοί από τους οποίους δραστηριοποιήθηκαν κατά τον 18ο αιώνα.
Ιάκωβος Γ΄ της Μαγιόρκας

Ο Ιάκωβος Γ΄ της Μαγιόρκας ή Ιάκωβος ο Απερίσκεπτος ή Ιάκωβος ο Άτυχος (ισπανικά: "Jaime III de Mallorca", 5 Απριλίου 1315 - 25 Οκτωβρίου 1349) μέλος του Οίκου της Βαρκελώνης ήταν Βασιλιάς της Μαγιόρκας (1324 - 1344) και Κόμης της Σερδάνια (1324 - 1349).
Αλέξανδρος Στούρτζας

Ο Αλέξανδρος Στούρτζας (1791 - 1854) έπαιξε σημαντικό φιλελληνικό ρόλο στην ιστορία του νεοσύστατου Ελληνικού Κράτους. Γεννήθηκε στις 18 Νοεμβρίου του 1791 στο Ιάσιο της Μολδαβίας και ήταν μέλος της Οικογένειας Στούρτζα. Ήταν πατέρας της πριγκίπισσας Μαριόρας Στούρτζα, αδελφός της Ρωξάνδρας Στούρτζα και εξάδελφος του ηγεμόνα της Μολδαβίας Μιχαήλ Στούρτζα.
Τελ Ανάφα

Η Τελ Ανάφα (εβραϊκά: "תל אנפה", "Λόφος των ερωδιών") είναι αρχαιολογικός χώρος και βιότοπος στο βόρειο Ισραήλ.

Στον χώρο αυτό έχουν πραγματοποιηθεί δέκα ανασκαφές από το Πανεπιστήμιο του Μισούρι και το Μουσείο του Κέλσυ, όπου ανασκάφηκε ο καλοδιατηρημένος ελληνιστικός οικισμός με ίχνη διηνεκούς ανθρώπινης παρουσίας από την εποχή του Χαλκού έως και την πρώιμη ρωμαϊκή περίοδο. Βρέθηκε ανακτορική έπαυλη ύστερου ελληνιστικού ρυθμού, με δωμάτια γύρω από αίθριο που κατασκευάστηκαν και εμπλουτίστηκαν κατ'επανάληψη. Ήταν επιπλωμένη με σκεύη φαγητού αλλά και γυάλινα και περιείχε άνετες εγκαταστάσεις ιδιωτικού βαλανείου. Πολλά κεραμικά ευρήματα ήρθαν στο φως από τις ανασκαφές στην Αρσινόη. Τα τείχη της πόλεως ανασκάφηκαν, όταν στα δυτικά του Τελ Ανάφα έσκαψαν τεχνητές λίμνες για ιχθυοκαλλιέργεια. Στον επανιδρυμένο οικισμό της ρωμαϊκής περιόδου, η αρχαιολογική υπηρεσία έφερε στο φως έντεκα κτίρια, γεγονός που αποδεικνύει τη συμβολή της Αρσινόης στην οικονομική εξέλιξη της περιοχής της Γαλιλαίας. Παράλληλα η απουσία μικβέχ (mikveh, εβραϊκά מקווה= λουτρό για τελετουργική πλύση στον Ιουδαϊσμό) και οποιωνδήποτε άλλων στοιχείων της εβραϊκής θρησκείας, σε συνδυασμό με την επικράτηση των χοίρων στην καθημερινή διατροφή, αποδεικνύουν ότι ο ελληνιστικός οικισμός ήταν καθαρά μη-εβραϊκός και ελληνιστικός.

Κατά τον ερευνητή Gedeon Fuks, πρόκειται για την ελληνιστική Αρσινόη. Ωστόσο η ταύτιση αυτή δεν έχει επιβεβαιωθεί από τα αρχαιολογικά δεδομένα, ενώ οι περισσότεροι ιστορικοί τοποθετούν την Αρσινόη στη Δαμασκό ή τη Γέρρα του Λιβάνου.
Σκουτάρος

Στη βόρεια πλαγιά του όρους Σκοτεινού, επτά περίπου χιλιόμετρα δυτικά της Πέτρας και 62 χλμ από την πόλη της Μυτιλήνης βρίσκεται το μεγάλο ημιορεινό χωριό Σκουτάρος, με 1.000 κατοίκους περίπου. Είναι χτισμένο αμφιθεατρικά στην πλαγιά του όρους Σκοτεινό , σε υψόμετρο 151μ. στο οποίο πιθανότατα οφείλει και το όνομά του. 

Οι κάτοικοι είναι κυρίως γεωργοί, κτηνοτρόφοι και ελαιοκαλλιεργητές. Διαθέτει δύο ελαιοτριβεία, ένα ιδιωτικό κι ένα τον Αγροτικού Συνεταιρισμού Σκουτάρου (εκ των οποίων το ελαιοτριβείο του Συνεταιρισμού έχει κλείσει). Τα τελευταία χρόνια αρκετοί είναι αυτοί που ασχολούνται με τον τουρισμό.

Στο χωριό λειτουργεί σχολή ταπητουργίας που υπάγεται στο Υπουργείο Υγείας και Πρόνοιας και στεγάζεται σ’ ένα θαυμάσιο διατηρητέο κτίριο του 1909 που παλαιότερα στεγαζόταν το . Το χωριό διαθέτει Νηπιαγωγείο, Δημοτικό Σχολείο, Αγροτικό Ιατρείο, αθλητικό και πολιτιστικό Σύλλογο με αρκετά πλούσια δράση. Οι κάτοικοι του Σκουτάρου ασχολούνται ερασιτεχνικά με την παραδοσιακή μουσική και το θέατρο. Φημίζεται ιδιαίτερα για τους παραδοσιακούς οργανοπαίχτες του
Άννα Αγγελίνα της Ηπείρου

Η Άννα Αγγελίνα της Ηπείρου ή Άννα Κομνηνή Δούκαινα (πέθανε στις 4 Ιανουαρίου 1286) ήταν Πριγκίπισσα της Αχαΐας σαν τρίτη σύζυγος του Γουλιέλμου Β΄ Βιλλεαρδουίνου (1258 - 1278) και αντιβασίλισσα του πριγκιπάτου (1259 - 1262). Η Άννα Αγγελίνα ήταν μικρότερη κόρη του Δεσπότη της Ηπείρου Μιχαήλ Β΄ Κομνηνού Δούκα και της νόμιμης συζύγου του Αγίας Θεοδώρας της Άρτας, κόρης του Σεβαστοκράτωρ Ιωάννη Πετραλίφα κυβερνήτη της Θεσσαλίας και της Μακεδονίας.